정조 3년
己亥八月初三日申時。上御南漢行宮。左承旨右承旨入侍時。行左承旨鄭民始。行右承旨李義翊。記事官李兢淵。假注書徐鼎修。記事官徐龍輔鄭東浚。以次進伏訖。上曰。京畿監司。率各務差使員入侍。京畿監司鄭昌聖。廣州府尹宋煥億。水原府使金光默。楊州牧使嚴璹。豊德府使尹守仁。以次進伏。上曰。今番幸行。卿等之勞苦多矣。輦路所過。民邑必多貽弊之端。卿等其須各陳所懷。有可以矯捄者。矯捄之。有可以釐革者。釐革之。俾爲一分恤民之政。可也。昌聖曰。今番擧動時。民邑弊瘼。自上莫不軫念。凡諸不緊事役。幾皆蠲除。又令會減。故實無大段爲弊之事矣。煥億等曰。苟有一分弊端。則臣等。旣承下詢。敢不陳達。而今番則朝家蠲恤之政。比前自別。故沿路列邑。果無弊端矣。上曰。以船艙及道路橋梁修治等事言之。動民赴役之際。豈無愁苦之弊。昌聖曰。畿邑民人。雖多赴役。而幸蒙朝家拔例蠲恤之恩。擧皆歡欣爭先。而少無愁苦之端矣。上曰。秋事方成。禾穀遍野。軍馬往來之際。傍近田畓。能免傷損乎。昌聖曰。此則各該地方官。着實禁飭。且今番因特敎。輦路所過。雖非部字內。皆令扈駕。禁軍。亦爲分站列立。各別禁斷。故雖無知愚民。亦皆知聖上㦖恤之德意。至於兒童婦女。互相告諭。各自禁戢。故路傍田畓。無一禾一稼之被傷者。父老民人等。皆以爲此則前所未有云云矣。且輦路修治。在前則比法制。頗加廣闊矣。今番又因飭敎。一遵尺度修治。故禾穀之獲免傷損。亦多賴是。雖於臣等春秋巡歷之行。道路修治。亦不能減於此云矣。上曰。前路傷糓。亦爲可慮。其須十分禁飭。可也。昌聖曰。聖上軫念民弊。至於此極。臣等。雖甚無狀。敢不竭力奉行乎。上曰。民邑弊瘼。卿其各別採訪。待回鑾時。一一稟裁。可也。因命宣醞於畿伯差使員等處。上曰。念卿等之勞。實爲可悶。而適有小饌。玆以宣賜矣。昌聖等。起伏曰。伏承聖敎。惶感之極。不知所達矣。諸臣皆霑醉而退。上曰。領左相守禦使入侍。領議政金尙喆。左議政徐命善。守禦使徐命膺。以次進伏。尙喆等曰。日氣和暢。動駕萬安。下情不勝忻幸矣。伏未知。聖體更若何。上曰。一樣矣。上因命宣醞訖。上曰。駕行必曰。行幸者。蓋自古傳稱之例語。而嘗見古人文字。亦載此說。大抵行幸之謂者。民幸其車駕之行臨也。車駕所至。必有恩澤之及於民者。故民皆以此爲幸而然也。今予駕到此地。唉彼小民。其豈無顒望之情乎。古人所謂行幸之義。予將實踐之。然後庶免自愧於心。卿等。其思便民捄弊之策。各陳于前。可也。尙喆曰。殿下追述列聖朝舊典。有此謁陵之擧。來臨舊宮。特下恤民之敎。此實繼述之聖意也。臣等。欽仰之極。敢不竭其所蘊。以副我殿下勤諮之德意也哉。謹當退與僚相。相議仰達矣。上曰。今來此地。又臨此宮。追感之懷。實不能自抑。曾見故事。粵在丙子。聖祖御此宮。汗軍。登漢峰發大砲。砲丸擊殿柱。聖祖移御後內殿云。此殿卽其時所御之殿乎。命膺曰。臣則未及詳知。當問於本邑解事人以奏矣。上曰。我國武備。近益疎虞。民不聞桴鼓之響。兵不解坐作之節。一日二日。玩愒以度。若念丙子時事。君臣上下。烏可以若是大恬憘。不思所以雪恥之道乎。日暮道遠。聖祖所以發嘆於中朝也。閉關絶約。先正所以屢陳於上疏也。大抵我東。以蕞爾蝶域。粗知禮義之方。世有中華之稱。而今則人心。漸至狃安。大義轉益堙晦。北走之皮幣。看作常事。不以爲恥。思之及此。寧不心寒。漢官威儀。不可復覩。神州腥膻。不可復掃。惟此北苑尺壇。略寓執壤之誠。大明日月。只照一區之邦。庶可以有辭於後世也。矧當此年。仰惟孝廟未就之志事。實不勝慷慨激昂也。顧今民力凋殘。經費匱乏之時。豈必作遠道行幸。而逢此己亥之歲。不有寧陵之幸。則是豈天理人情之所可出乎。然列邑供億之弊。各營撼頓之勞。何嘗食息暫忘也。尙喆曰。今日殿下。臨御此殿。此乃丙子年經亂之地也。城下之盟。終古羞恥。而至今人士之經過此地者。莫不指點而傷心。扼腕而興憤。則況殿下其爲興感於宸衷。當如何哉。臣等。亦不勝悲憤之忱矣。況今年。乃己亥年也。惟我孝宗大王。勵薪胆之志。講復雪之策。將以成仁祖未就之志事。伸天下旣絶之大義。不幸大業未半。奄棄臣民。此忠臣烈士所以痛心泣血而不能已者也。今我殿下。承丕大之基。講繼述之謨。其所繼述之道。不出於修明刑政。收拾人材。養軍兵而理財用數件事而已。興師往討。縱不可輕議。而春秋尊攘之義。庶可以不泯於天下萬世矣。上曰。卿言。誠好矣。命善曰。今我殿下。來臨此地。追想丙丁之事。慨然興懷于中。筵席辭敎。旣懇且摯。臣等。實不勝欽仰感歎矣。其所繼述之策。領相旣皆備陳。臣不必更爲仰勉。而第益憤發振勵。無以歲月之已遠。昇平之已久而有所少忽焉。上曰。卿等。陳戒之言。實爲懇切矣。豈不益勉乎。上曰。行宮頗爲軒敞矣。府尹亦居此乎。尙喆曰。行宮太爲高暢。故府尹夏則居此。冬則移居於鍊兵館內舍云矣。上曰。山城四面。峯巒環立。此處地形。亦極陡高。春夏之間。必多嵐氣矣。府尹其何以居此云耶。尙喆曰。此地處在山谷之上。山嵐谷霧。朝夕昏霾。晴日常少。雖於昭朗之時。朝前罕見日光云矣。上曰。廣州府尹入侍。廣州府尹宋煥億進伏。上曰。守禦廳五營之制果如何。命膺曰。左右營各有別將。以京營將官爲之。前營廣州。後營竹山。中營楊州矣。上曰。軍摠合爲幾何。命膺曰。一萬五千七百十四人矣。上曰。本營軍摠爲幾何。煥億曰。本州所管。爲二千入百十四人矣。上曰。本營操鍊時。左營陣于東將臺。右營陣于西將臺。前營陣于南將臺。中營陣于北將臺。後營陣于東將臺嚴城云。信否。命膺曰。各營列陣處所。果如聖敎矣。上曰。東西南北。皆有將臺。而獨無中將臺之稱。何也。抑以城中地形。中凹四高而然乎。煥億曰。中將臺之不設。果緣地形之使然矣。上曰。宣傳官出去。本營將校一人招入。可也。宣傳官招守御廳敎鍊官。伏於階下。上命宣傳官。問於敎鍊官曰。本營操習次數。一一陳達。可也。敎鍊官奏曰。每年則五營。各一次輪操。三年則五營。一番合操矣。上曰。私操正操之法。何如。敎鍊官奏曰。假如今日會軍。則其翌日私操。第三日正操。第四日晝夜操。第五日犒軍。仍試射放。第六日。罷送各兵矣。上曰。申應周進前。應周進伏。上曰。御極之初。命爾來審此處軍器矣。今則比伊時果。何如。爾其待下敎。抽牲摘奸以來。應周承命而退。上曰。本營屯田爲幾何。命膺曰。二十九所矣。上曰。各在何處乎。命膺曰。臣則未及詳知。當問於敎鍊官以奏矣。上曰。敎鍊官旣在階下。卽於此處問之。可也。命膺招敎鍊官問之。敎鍊官奏曰。屯田之在廣州者六處。在果川者一處。在龍仁者三處。在陽智永平利川砥平原州洪川平澤忠州金海昌原扶安長興海州定州稷山振威永同載寧橫城者各一處。而合爲二十九處矣。上曰。予於丙申御極之初。命罷諸宮房折受。而深知載寧屯田與宮房相爭之弊。故特命還屬本廳。誠以軍餉體重。不可與宮庄相等故耳。近來則何以爲之耶。命膺曰。臣之弟左相。在本廳時。因特敎。以此屯復屬本廳。伊後則連以敎鍊官軍官中。差送屯監。每年收稅以來。而所收殆近千金。其外防隁開洋之費。不在此中。以此觀之。本營若無此屯。可謂着手無處。幸蒙特恩。有此還屬之擧。其爲有益於本營。實爲不貲。故軍校輩。至今感頌矣。上曰。本州戶口。幾何。曾聞城內人戶。纔過千數云。然否。煥億曰。城內民戶。爲一千一百十四。而男則二千四十一口。女則二千三百口矣。上曰。摠一府戶口。爲幾何。煥億曰。戶一萬六百六十三。口四萬八千十八矣。上曰。民口雜役。不一其端。有烟戶焉。有紫草鷄雉等名色焉。此等戶役。能無弊端乎。命膺曰。故府尹徐宗憲。創立雜役價米之制。凡諸雜物。皆自官貿用。至於擧動陵役時。雜物及使星往來時。柴草進排等役。故府尹南泰溫。立策應庫當之。而雜物進排。一切革罷。今則只有城內行宮些少之役矣。上曰。本州倉廩。爲幾何。煥億曰。倉則十一。庫則七矣。上曰。曾聞故靑城府院君金錫冑之所儲餉穀最多。至於京營別備。故判書趙觀彬爲最云。然否。命膺曰。山城軍餉穀措置等節。皆是金錫冑所設。而趙觀彬。亦多別備矣。上曰。本營歲入之數。摠爲幾何。而一年支放外。亦有嬴餘乎。命膺曰。營財之嬴縮。固在於得人之如何。而近年以來。每患不敷。內營歲入。雜穀外米不過二千餘石。外營歲入。其數亦然。而歲費之外。餘者無幾矣。上曰。仁廟甲子年築城時。以僧覺性爲名者。爲八道都摠攝。召募八道僧軍赴役。仍命居此城。蓋僧軍之制。始於此時大備云。卿亦聞之乎。命膺曰。果於其時。創設云矣。義翊曰。更漏已深。閉門之後。挾門尙今權開。似爲未安矣。上曰。待筵退後下鑰。可也。